**Ministru kabineta noteikumu projekta**

**“Grozījums Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts ar mērķi mazināt birokrātisko slogu kruīza kuģu pasažieriem, nosakot, ka prasības par Ministru kabineta 2020. gada 9. jūnija noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – Noteikumi Nr.360) 38.52 punktā minētās apliecinājuma anketas aizpildīšanu un iesniegšanu informācijas sistēmas tīmekļvietnē (covidpass.lv) neattiecas uz kruīza kuģu pasažieriem, kuriem ir šo noteikumu 38.40 punktā minētie dokumenti kas apliecina personas atbilstību šo noteikumu 38.39 1. vai 38.39 2.  apakšpunktā minētajām prasībām.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Satiksmes ministrijas iniciatīva, lai mazinātu birokrātisko slogu kruīza kuģu pasažieriem, kuru rada apliecinājuma anketas aizpildīšana un iesniegšana informācijas sistēmas tīmekļvietnē (covidpass.lv).  Starpinstitūciju darbības koordinācijas grupas 2021.gada 23.augusta protokola Nr.63 8.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumi Nr.360 paredz, ka pirms ierašanās Latvijas Republikā persona apliecina, ka, ierodoties Latvijas Republikā, ievēros valstī noteiktos epidemioloģiskās drošības pasākumus Covid-19 infekcijas izplatības ierobežošanai, kā arī apliecina Noteikumu Nr.360 38.40 punktā minētā dokumenta esību un apliecinājuma anketā informācijas sistēmas tīmekļvietnē (covidpass.lv) norāda Noteikumu Nr.360 69. punktā minētās ziņas (Noteikumu Nr.360 38.52 punkts). Persona elektroniski aizpilda Noteikumu Nr.360 38.52 punktā minēto apliecinājuma anketu, iesniedz to informācijas sistēmas tīmekļvietnē (covidpass.lv) un apstiprina tās iesniegšanu. Apliecinājuma anketu iesniedz ne agrāk kā 48 stundas pirms Latvijas Republikas valsts robežas šķērsošanas (Noteikumu Nr.360 38.53 punkts).  Kopš 2020. gada sākuma pēc saistībā ar *Covid-19* izplatību pasaulē un Latvijā ieviestajiem ieceļošanas ierobežojumu izraisītā pārtraukuma 2021. gada 8. augustā Rīgas ostā ienāca Vācijas kompānijas *Phoenix Reisen* kruīza kuģis MS “Artania” ar 562 pilnu vakcinācijas kursu saņēmušiem pasažieriem – ES pilsoņiem no Vācijas, Austrijas, Beļģijas, Nīderlandes. Visiem kuģa pasažieriem bija derīgi ES elektroniskie *Covid-19* sertifikāti[[1]](#footnote-2). Savukārt 2021. gada 17. augustā Rīgas ostā ienāca kruīza kuģis “Amera”. Rīgas brīvostas pārvalde ir apstiprinājusi, ka uz līdz šim Latvijā diviem iebraukušajiem kruīza kuģiem, visi pasažieri vecumā no 12 gadiem ir bijuši 100% vakcinēti.  Gan gatavojoties vizītei, gan arī kuģim MS “Artania” ierodoties Rīgā, Rīgas brīvostas pārvalde un SIA “Rīgas Pasažieru terminālis” ir saņēmuši asu kruīzu kompānijas *Phoenix Reisen* kritiku par Latvijas nesamērīgajām prasībām attiecībā uz *CovidPass* aizpildīšanu, kas ir vienīgā šāda veida prakse ES, kamēr citās valstīs ieceļošanai ar kruīza kuģiem ir pietiekami uzrādīt ES elektroniskos *Covid-19* sertifikātus. Saglabājoties pašreizējām *CovidPass* prasībām*,* pastāv augsts risks, ka Rīgas ostā 2021.gadā vairs neienāks neviens kruīza kuģis.  Ievadot datus *CovidPass* sistēmā par ieceļošanu, kruīza kuģu pasažieri faktiski dublē Valsts robežsardzei, Valsts policijai, Slimību profilakses un kontroles centram u.c. kontrolējošām iestādēm jau iepriekš pieejamu informāciju (atbilstoši Ministru kabineta 2012. gada 15. maija noteikumiem Nr. 339 “Noteikumi par ostu formalitātēm” un Ministru kabineta 2020. gada 11. februāra noteikumiem Nr. 92 “Starptautiskās kravu loģistikas un ostu informācijas sistēmas noteikumi”. Informācija par kuģa pasažieriem (vārds, uzvārds, pilsonība, dzimšanas vieta un datums, personu apliecinoša dokumenta veids un numurs) jau tiek apkopota valsts informācijas sistēmā SKLOIS un tā ir pieejama kompetentām institūcijām (t.sk., Valsts robežsardzei). Tāpat attiecībā uz pasažieriem tiek kontrolēta jebkura pasažieru nokāpšana/uzkāpšana uz kuģa.  Rīgas ostā tiek pieņemti un apkalpoti tikai kruīza kuģi, kuriem ir izstrādāts un tiek stingri ievērots pasākumu plāns Covid-19 izplatības ierobežošanai (saskaņā ar Eiropas Jūras drošības aģentūras (EMSA) un ECDC 27.07.2020. publicētajām vadlīnijām: *Covid-19: EU Guidance for Cruise Ship Operations* (ar atjauninājumiem 12.05.2021.)). Turklāt pasažieri Baltijas kruīza ietvaros uzturas Rīgā ļoti neilgu laiku – 6 līdz maksimums 12 stundas, lai pēc tam dotos tālāk uz savu nākamo galamērķi, tātad, faktiski atrodas tranzītā.  Saskaņā ar Rīgas brīvostas pārvaldes sniegto informāciju un SKLOIS pieejamo informāciju attiecīgo kruīza kuģu maršrutā šajos kruīzos ir citas Baltijas jūras valstu (kas ir ES dalībvalstis) ostas. Kuģa maršruts (iepriekšējās 10 ostas un 1 nākamā) arī tiek iesniegts SKLOIS sistēmā saskaņā ar Starptautiskā kuģu un ostas iekārtu aizsardzības kodeksa un citām starptautiskajām prasībām.  Līdz ar to kruīza kuģu pasažieri būtu atzīstami kā izņēmums no citām Latvijā ieceļojošām personām, jo, pirmkārt, par tiem pilna informācija jau ir sniegta informācijas sistēmā SKLOIS, otrkārt, tie visi ceļo ar derīgu *Covid-19* sertifikātu un treškārt, tie uzturas Latvijas Republikas teritorijā tikai dažas stundas, pēc kā kruīza kuģis dodas uz nākamo pieturvietu jau citas valsts teritorijā.  Vienlaikus norādām, ka kruīza līniju ieskatā *CovidPass* aizpildīšana ir ļoti apgrūtinoša: datu ievadei ir nepieciešama viedierīce, tā iespējama tikai vienā ES oficiālajā svešvalodā (angļu), kā arī sistēmā pastāv obligāta prasība par e-pasta adreses piederību, pie tam *CovidPass* nevar aizpildīt savlaicīgi, jo informācija ir derīga tikai 48 stundas.  Rīgas brīvostas pārvalde vērš uzmanību, ka starp kruīza tūristiem, kuri ceļo Baltijas jūrā un apmeklē Rīgas ostu, liels skaits pasažieru ir ES pilsoņi senioru vecumā ar ierobežotām svešvalodu prasmēm, nereti bez elektroniskā pasta adreses un iespējām lietot viedierīces, tādējādi CovidPassaizpildīšana irļoti apgrūtinoša*.*  Rīgas brīvostas pārvalde ir informējusi, ka tā 2021. gada pirmajā pusgadā izstrādāja Rīgas ostas *Covid-19* Vadības plānu. Minētais dokuments ir tapis sadarbībā un saskaņots ar atbildīgajām Latvijas valsts iestādēm – Slimību profilakses un kontroles centru (SPKC), Neatliekamās medicīniskās palīdzības dienestu (NMPD), kā arī ar Valsts robežsardzi un Rīgas ostas pasažieru termināli. Līdz ar to Rīgas ostas *Covid-19* Vadības plāns ir pamats aizgūtai pieejamo starptautisko rekomendāciju prakses ievērošanai drošai kruīzu kuģu uzņemšanai Latvijā, neapdraudot vietējo sabiedrību.  2021.gada kruīza sezonā Rīgas ostā plānotas kopumā sešas kruīzu kuģu vizītes, bet kruīza sezonu noslēgs 2021.gada 15.oktobrī pieteikts kruīza kuģis. Pēc provizoriskām aplēsēm kopējie ostas maksu ieņēmumi, ieskaitot VSIA “Latvijas Jūras administrācija” un Rīgas pasažieru termināļa ieņēmumus no gaidāmajiem kruīza kuģiem, prognozējami 160 000 EUR apmērā, papildu ieņēmumus veidos arī krasta ekskursiju kompānijas ar saviem pakalpojumiem.  Ņemot vērā minēto, īpaši to, ka kontrolējošām institūcijām attiecīgā informācija ir pieejama SKLOIS, un lai mazinātu birokrātisko slogu kruīza kuģu pasažieriem, projekts paredz noteikt izņēmumu Noteikumu Nr. 360 regulējumā, nosakot, ka prasības par Noteikumu Nr.360 38.52 punktā minētās apliecinājuma anketas aizpildīšanu un iesniegšanu informācijas sistēmas tīmekļvietnē (covidpass.lv) neattiecas uz kruīza kuģu pasažieriem, kuriem ir Noteikumu Nr.360 38.40 punktā minētie dokumenti kas apliecina personas atbilstību Noteikumu Nr.360 38.39 1. vai 38.39 2.  apakšpunktā minētajām prasībām.  Projektā ietvertais izņēmums nav attiecināms uz prāmju, kuri nodrošina pasažieru pārvadājumus konkrētā maršrutā, pasažieriem.  Ar projektu netiek paredzēti izņēmumi tajās Noteikumu Nr.360 normās, kas nosaka pašizolācijas prasības, proti, ja uz kruīza kuģa būs pasažieris, kuram ir tikai testēšanas sertifikāts, tad saistībā ar ieceļošanu Latvijas Republikā uz to attiecas Noteikumu Nr.360 56. punkta nosacījumi par pašizolāciju (ja persona pēdējo 10 dienu laikā uzturējusies augsta un īpaši augsta riska valstī (izņemot personas, kas šķērso Latvijas Republiku tranzītā, kā arī Noteikumu Nr.360 38.39 1. vai 38.39 2. apakšpunktā minētās personas, kas uzturējušās augsta riska valstī), tā 10 dienas pēc izbraukšanas no minētās valsts ievēro pašizolāciju). |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts sabiedrība ar ierobežotu atbildību "Latvijas Jūras administrācija”, Rīgas brīvostas pārvalde. |
| 4. | Cita informācija | Satiksmes ministrija jau iepriekš bija norādījusi, ka Veselības ministrijai un Iekšlietu ministrijai ir jāpārvērtē apliecinājuma anketas informācijas sistēmas tīmekļvietnē (covidpass.lv) aizpildīšanas nepieciešamība un lietderība, ņemot vērā tiesiskā regulējuma maiņu un pilnveidi. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz kruīza kuģu pasažieriem. |
| 2. | Tiesiskā regulējuma ietekme uz tautsaimniecību un administratīvo slogu | Projekts mazina administratīvo slogu kruīza kuģu pasažieriem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās SPKC un Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 3. | Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 4. | Cita informācija | Nav. |

|  |  |
| --- | --- |
| Satiksmes ministrs | T. Linkaits |
|  |  |

Vīza: valsts sekretāre I.Stepanova

1. Anotācijā izmantota informācija no Rīgas Brīvostas pārvaldes 11.08.2021. vēstules Nr. 1-09/1026 [↑](#footnote-ref-2)